韓太傅生日
作者：陸游
朝代：宋

paragraphs: 珥貂中使傳天語，一片驚塵飛輦路。
清霜粲瓦初作寒，天爲明時生帝傅。
黄金飾奩雕玉觴，上尊御食傳恩光。
紫駝之峰玄熊掌，不數沙苑千群羊。
通天寶带連城價，受賜雍容看拜下。
神皇外孫風骨殊，凜凜英姿不容畫。
問今何人致太平，綿地萬里皆春耕。
身際風雲手扶日，異姓真王功第一。